SAUK-hoë oorleef beweerde sluipmoordaanvalSAUK-gebou in Kaapstad Foto: Maroela Media Thami Zikode, hoof uitvoerende ouditbeampte van die SAUK, het na bewering ŉ sluipmoordaanval oorleef. Die openbare uitsaaier het gesê ŉ man is reeds in verband met die voorval in hegtenis geneem. “Zikode was op pad werk toe. Aanvallers het hom agternagesit en op hom geskiet. Die polisie stel verder ondersoek in. Die SAUK is dankbaar dat hy ongedeerd is,” het Vuyo Mthembu, woordvoerder van die SAUK, in ŉ kort verklaring gesê. ŉ 37-jarige man is in hegtenis geneem in verband met die skietery. Die polisie is op soek na nog drie verdagtes. Beamptes het reeds die vermeende wegkomvoertuig gevind. Zikode is glo besig met ŉ forensiese ondersoek, maar die SAUK het gesê die motief vir die skietery is nog nie duidelik nie, het EWN berig.